b'\n_START_ARTICLE_\nKako se je je\xc5\xbeek \xc5\xbeenil\n_START_PARAGRAPH_\nKako se je je\xc5\xbeek o\xc5\xbeenil je belokranjska ljudska pravljica. Prvi\xc4\x8d je bila objavljena v zbirki Zlata ptica, leta 1965, v  triintrideseti knjigi z naslovom Sto belokranjskih. Pravljice je zapisal Lojze Zupanc, ilustrirala jih je Cita Potokarjeva, opremil pa Branko Sim\xc4\x8di\xc4\x8d. Knjiga ima 216 strani in je iz\xc5\xa1la v 3000 izvodih.\n_START_SECTION_\nAnaliza\n_START_PARAGRAPH_\nPravljica Kako se je je\xc5\xbeek o\xc5\xbeenil ima mnogo zna\xc4\x8dilnosti ljudskega slovstva. Kon\xc4\x8da se sre\xc4\x8dno, saj obstaja meja med dobrim in zlim. Dobro je nagrajeno, slabo kaznovano, zato se najmlaj\xc5\xa1a h\xc4\x8derka zaradi svoje dobrote na koncu poro\xc4\x8di z lepim mladeni\xc4\x8dem. Narava je vsemogo\xc4\x8dna, je\xc5\xbeek lahko govori, svetuje, razmi\xc5\xa1lja, na koncu pa se spremeni  v mladeni\xc4\x8da. Nastopa tudi pravlji\xc4\x8dno bitje s \xc4\x8dude\xc5\xbeno mo\xc4\x8djo, to je \xc4\x8darovnica \xc5\xa0krbababa, ki je za\xc4\x8darala je\xc5\xbeka. Knji\xc5\xbeevne osebe so poimenovano nedolo\xc4\x8deno (gra\xc5\xa1\xc4\x8dak, najmlaj\xc5\xa1a h\xc4\x8derka, druga h\xc4\x8derka, najstarej\xc5\xa1a h\xc4\x8derka, je\xc5\xbeek) ali pa imajo izmi\xc5\xa1ljena imena, kot \xc4\x8darovnica \xc5\xa0krbababa. Pojavlja se tudi mnogo drugih zna\xc4\x8dilnosti, npr. ponavljanja (taval in taval; le kaj, le kaj; drobnel je in drobnel), pomanj\xc5\xa1evalnice (je\xc5\xbeek, nosek, sr\xc4\x8dece, kamrica, kapljica,  nevestica), pravlji\xc4\x8dna \xc5\xa1tevila (tri h\xc4\x8dere, pred sto leti), okrasni pridevki (ko\xc5\xa1ata bukev, bodikavi je\xc5\xbe). \xc4\x8cas v pravljici ni dolo\xc4\x8den, ampak pi\xc5\xa1e, da se je zgodilo nekega dne. Kraj je dolo\xc4\x8den, saj je omenjeno dogajanje na  smu\xc5\xa1kem gradu in v njegovi okolici. Grad Smuk stoji v Beli krajini, iz \xc4\x8desar je jasno, da je pravljica belokranjska.\n_START_SECTION_\nLiki\n_START_PARAGRAPH_\nJe\xc5\xbeek je glavna knji\xc5\xbeevna oseba in je \xc5\xbertev \xc4\x8darovnice, vendar ga re\xc5\xa1i pravica med dobrim in zlim. Je prijazen in gra\xc5\xa1\xc4\x8daku poka\xc5\xbee pot do gradu, ta pa mu obljubi h\xc4\x8der za \xc5\xbeeno. Je\xc5\xbe ka\xc5\xbee zelo samozavestno osebnost, saj verjame v poroko z zalim dekletom in to \xc5\xa1e celo sam predlaga. Najmlaj\xc5\xa1a ga res ho\xc4\x8de za mo\xc5\xbea, zato ga poljubi na smr\xc4\x8dek. Ker se je zbodla, je kapljica krvi iz njenega nosu kanila na je\xc5\xbeev smr\xc4\x8dek in je\xc5\xbe se je spremeni v lepega mladeni\xc4\x8da._NEWLINE_Gra\xc5\xa1\xc4\x8dak je o\xc4\x8de treh h\xc4\x8dera, ki je vsak dan v bli\xc5\xbeini gradu lovil zajce. Ker se je nekega dne izgubil, mu je je\xc5\xbeek pokazal pot, v zameno pa mu je obljubil za \xc5\xbeeno svojo h\xc4\x8der. Gra\xc5\xa1\xc4\x8dak je zelo zaupljiv in nerealno se zdi, da obljubi svojo h\xc4\x8der za \xc5\xbeeno je\xc5\xbeu. Ne pogaja se z njem, ampak misli le na to, da bo pri\xc5\xa1el sre\xc4\x8dno iz gozda. Prav tako dr\xc5\xbei obljubo in h\xc4\x8dera ne napeljuje na zvija\xc4\x8do, kot se zgodi v drugih ina\xc4\x8dicah, kjer jim naro\xc4\x8di naj zaprejo vsa vrata._NEWLINE_Najmlaj\xc5\xa1a h\xc4\x8derka je edina, ki je\xc5\xbea ne zasmehuje in se \xc5\xbeeli poro\xc4\x8diti z njim. Ker je dobra in prijazna, se ji to povrne, da se je\xc5\xbe spremeni v \xc4\x8dloveka in tako se poro\xc4\x8di se z lepim mladeni\xc4\x8dem. Bila je zelo poni\xc5\xbena, saj ni ugovarjala in razmi\xc5\xa1ljala o svoji prihodnosti, kako bo imela za mo\xc5\xbea je\xc5\xbea. S svojim vedenjem nas u\xc4\x8di skromnosti in zadovoljstva z majhnimi stvarmi._NEWLINE_Starej\xc5\xa1i h\xc4\x8derki sta zavrnili poroko z je\xc5\xbekom, zato je njuna nesramnost kaznovana tako, da ostaneta brez \xc5\xbeenina in se mlaj\xc5\xa1a h\xc4\x8der poro\xc4\x8di pred njima. \xc4\x8clove\xc5\xa1ko je, da se nista hoteli poro\xc4\x8diti z \xc5\xbeivaljo, vendar v pravljici nastopita kot prevzetnici, ki se jima ne smili drugo bitje in nista hvale\xc5\xbeni za o\xc4\x8detovo vrnitev. V tej pravljici ne omenja veliko njune nesre\xc4\x8de in ljubosumja, kar se zgodi v drugih ina\xc4\x8dicah, ko si ponekod celo vzameta \xc5\xbeivljenje._NEWLINE_\xc4\x8carovnica \xc5\xa0krbababa je pravlji\xc4\x8dno bitje in je pred sto leti uklela mladeni\xc4\x8da, da se je spremenil v je\xc5\xbeka. Ne nastopa neposredno, zato ne izvemo, zakaj je za\xc4\x8darala je\xc5\xbea, vemo le, da je ona kriva za njegovo nesre\xc4\x8do. V pravljici je omenjena le na koncu, ko mladeni\xc4\x8d razlaga, zakaj je sploh postal je\xc5\xbe.'